Lāčplēsis (rokopera)

**[[Rokopera]] Lāčplēsis** ir latviešu mūzikls ar Zigmara Liepiņa mūziku un Māras Zālītes libretu, kas sacerēta Tautas atmodas kustības laikā 1986./1988. gadā. 

## Pirmā versija
Rokoperas pirmā koncertizrāde notika 1988. ɡada 24. jūnijā Lāčplēša svētkos pie Burtnieka ezera, bet plašākai publikai rokoperu “Lāčplēsis” pirmizrādīja 1988. gada 23. augustā Rīgas Sporta manēžā. Lieluzvedumā piedalījās rokɡrupas “Opus” un “Jumprava”, grupu “Sīpoli”, “Zodiaks”, “Līvi”, “Remix” solisti un instrumentālisti, kā arī koris “Daugaviņa”, folkloras kopas “Skandinieki” un “Iļģi”,  Galvenās lomas atveidoja Igo (Lāčplēsis), Maija Lūsēna (Laimdota), Imants Vanzovičs (Kangars), Zigfrīds Muktupāvels/Viesturs Jansons (Līkcepure), Niks Matvejevs (Dīterihs), Aivars Brīze (Koknesis), Jānis Sproģis (Lielvārds) un citi. Otrā plāna lomas tēloja Aigars Grāvers, Aigars Grauba, Aigars Krēsla, Ainārs Ašmanis, Žanete Ondzule (Ziemeļmeita) un Daiga Blaua (Staburadze).  Izrādes notika no 1988. ɡada 23. auɡusta līdz 7. septembrim un tad no 1989. gada 4. līdz 15. maijam.

Saskaņā ar Māras Zālītes mājaslapā sniegto informāciju pavisam bijušas 43 izrādes, kuras ik reizi noskatījās 4 000 skatītāju; pieskaitot koncertuzvedumu skatītājus, skaits pārsniedza 180 000.

1998. gadā par godu rokoperas 10 ɡadu jubilejai “Lāčplēsi” koncertvariantā uzveda Ķīpsalas izstāžu zāles telpās. Galvenās lomas dziedāja tie paši solisti, kuri 1988. gada iestudējumā, bet Laimdotas lomā bija Jolanta Gulbe, Ziemeļmeitas lomā Leonarda Ķestere. Kora “Daugaviņa” vietā dziedāja Latvijas Radio koris Sigvarda Kļavas vadībā.

2008. ɡada 20. jūnijā Burtniekos, pēc tam dziesmu un deju svētku laikā 11. jūlijā “Arēnā Rīga” notika rokoperas 20 gadu jubilejas koncertuzvedums Mirdzas Zīveres režijā. Galvenās lomas atveidoja Igo (Lāčplēsis), Zane Dombrovska (Laimdota), Imants Vanzovičs (Kangars), Jānis Sproģis (Lielvārdis), Aivars Brīze (Koknesis), Niks Matvejevs (Dīterihs), Zigfrīds Muktupāvels (Līkcepure), Jānis Skanis (Laika vecis), Žanete Ondzule (Ziemeļmeita) un Ieva Kerēvica (Staburadze), piedalījās “Jumprava”, “Opus”, “Remix”, Valija Jansone, Gunāra Kalniņa koris, “Lady's sweet” un “Skandenieki”.

## Atkārtotās versijas
2013. gadā, pēc 25 gadu pārtraukuma, pirmizrādi piedzīvoja atjaunotā rokoperas versija.
2018. gada 8. novembrī Arēnā Rīga izskanēja Latvijas simtgadei veltītā rokopera Lāčplēsis.
2023. gada 28. jūlijā Lielvārdes parkā notika rokoperas iestudējums par godu Andreja Pumpura eposa "Lāčplēsis" 135. gadadienai un rokoperas 35. gadskārtai.

## Sižets
Lielvārds sūta Lāčplēsi un Kangaru uz Burtniekiem mācīties. Ceļā viņi nolemj pārnakšņot Aizkrauklē, tur viņi tiek nošķirti viens no otra un Kangars nonāk velnu gūstā. Velni spīdzina Kangaru, bet, kad spīdzināšana nesniedz iecerētos rezultātus, parādās Līkcepure, nosauc velnu rīcību par kļūdainu un pieglaimojas Kangaram, piebilzdams, ka Kangars daudz sasniegtu, ja Lāčplēsis nestāvētu ceļā. 
Lāčplēsi pa to laiku divas raganas ir iemetušas Daugavā, to ir redzējusi Staburadze, kas nogādā Lāčplēsi savā pilī. Staburadzes pilī Lāčplēsis uzzina, ka ir piedzīvojis savu pirmo nāvi, bet ir dzīvs, kamēr atceras. Pēcāk Lāčplēsis, turpinot ceļu, sastop Koknesi. 
Burtniekos Lāčplēsis sastop Laimdotu, kuras iedvesmots uzceļ grimušo pili. Lāčplēsis ar Laimdotu saderinās, taču Kangars nolaupa Laimdotu un samelo Lāčplēsim, ka viņa aizbēgusi ar Koknesi. 
Izmisušais Lāčplēsis dodas pie Ziemeļmeitas, kura viņam paziņo, ka šī ir viņa otrā nāve, bet viņš ir dzīvs, ja vien tic. Pēc tam Lāčplēsis grib atgriezties pie savas tautas, taču viņa ceļu aizšķērso trīs jodi, Lāčplēsis viņus uzveic, bet deviņgalvainais jods izlūdzas žēlastību, izstāstot, ka līdzās esošie akmeņi patiesībā ir noburti cilvēki.

Lāčplēsis, atradis Laimdotu, atgriežas par šausmām krustnešiem un velniem, kuriem jau gandrīz izdevies paverdzināt tautu. Dīterihs, krustnešu vadonis, pavēl meklēt "Kangaru latviešu tautā", Līkcepure mēģina uzpirkt Koknesi, kurš atsakās, norādot, ka ir Lāčplēša draugs. Laimdota un Lāčplēsis nosvin kāzas, un Lāčplēsis ar sabiedrotajiem dodas cīņā. Kangars nodod Lāčplēsi, izstāstot ienaidniekiem, ka Lāčplēša spēks ir ausīs. Kad Lāčplēsim izdevies sakaut krustnešus, notiek miera sarunas ar sacensībām, kurās Lāčplēsim jācīnās ar Melno bruņinieku. Melnais bruņinieks nocērt Lāčplēša ausis, taču viņam vēl neizdodas uzveikt Lāčplēsi.

## Dziesmas
;I cēliens:
# Prologs
# Koris "Tas ir laiks"
# Lāčplēsis "Es dzirdu"
# Lielvārdis "Uz krustcelēm"
# Krustnešu koris un Dīterihs
# Dīterihs un četri ziņotāji
# Lāčplēsis un Kangars ceļā
# Aizkraukles pilī
# Spīdzināšana. Līkcepure un Kangars
# Pie Staburadzes
# Koknesis "Ozols mans tēvs"
# Laimdotas un Lāčplēša duets
# Burtnieku pils skanēšana
# Laimdotas dziesma
# Lāčplēša dziedājums "Cīņa par gaismu"
# Kangars un Laimdota. Laimdotas aizvešana. I cēliena fināls

;II cēliens:
# Kangara melu aina
# Koris un Dīterihs
# Lāčplēsis pie Ziemeļmeitas
# Lāčplēsis un trīs jodi
# Lāčplēsis un koris "Atgriešanās"
# Dīterihs un ziņotāji "Nolādēts"
# Līkcepure. Koknesis "Tu vari paļauties uz mani"
# Laimdota un Lāčplēsis "Tu raudi"
# Kāzas
# Lielvārdis "Latvju zeme vaļā stāv"
# Lāčplēsis "Es dzirdu"
# Nodevības aina. Dīterihs, ziņotāji un Kangars
# Teicējs un koris
# Lāčplēsis "Kas tu esi?"
# Koris "Tas ir laiks"
# Epilogs

## Izpildītāji

## Atsauces

## Ārējās saites
* Librets
* Notis un oriģinālieraksts MP3 formātā no autora mājaslapas